Forslaget om at lukke grænserne for de såkaldte hadprædikanter viser, at friheden nu er blevet så stort et problem for regeringen og Folketingets flertal, at de folkevalgte helt har opgivet at anvende frihedens vigtigste middel, ordet.

I stedet for at imødegå ekstremistiske holdninger med argumentation, i stedet for virkelig at gå forrest og vise, at der i Danmark er frihed for såvel Loke som Thor, svinger politikerne sværdet, som om vi befandt os i enevældens tid eller i helt andre lande, hvor der udøves sindelagskontrol.

Som P.A. Heiberg blev landsforvist, og Grundtvig kom under censur, fordi magthaverne anså deres meninger for at være samfundsomstyrtende, griber den siddende regering med de fleste partier i Folketinget som klakører nu til at stoppe de såkaldte hadprædikanter allerede ved grænsen.